Амаль у кожным такім лісце салдаты выказваюць свой смутак і жаданне хутчэй убачыцца: “Засумавала па табе страшэнна, і маральна, і фізічна — і як хочаш”. Многія салдаты пішуць, што часта бачаць каханых у сне. І вельмі перажываюць, калі весткі з дому прыходзяць не так часта, як звычайна. Аляксандр Дзебалюк, удзельнік Сталінградскай бітвы і Берлінскай аперацыі, у 1943 годзе ў лістах да жонкі некалькі разоў выказвае незадаволенасць, што яны прыходзяць толькі раз у 10—15 дзён, просіць паведамляць пра ўсё, пра кожную дробязь. Бо хутка на свет павінна з’явіцца іх дзіця, а ён так далёка: “Пішы, Оля, часцей — кожная твая вестка робіць мяне бадзёрым і ўпэўненым у барацьбе, тваё каханне прымушае думаць пра будучыню — а гэта вельмі добра на вайне”.